दरभंगा क प्रोफ़सर कालोनी ...सांझ भ गेल अछि ...कने ठण्ड सेहो छै . . सडक पर लोक सबहक कम आवाजाही . . पास मे मैथिली साहित्य परिषद क प्रांगन मे दू टा नाटक क मंचन हेबाक लेल उत्साही युवक क टोली तात्कालिक स्टेज बनेबा मे लागल अछि । किछु युवा रंगकर्मी दर्शक लेल दरी बिछा रहल अछि . . किछुए काल में नाटक मंचन हेबाक अछि . . सात बजिते बजिते दर्शक सब बिछाओल दरी पर बैस रहलाह ...जाबे तक नाटक खत्म नै भेल ताबे तक दर्शक बैसल रहलाह । दर्शक क संख्या आ प्रतिक्रिया देखि निर्देश प्रकाश बंधूक रंगकर्मी दल खुश छथि ।
 छोट छीन शहर दरभंगा । नै ढंगक आडिटोरियम । नाटक क लेल कुनो सुविधा नै . . लोक सब मे नाटक देखे क लगाव, मुदा नाटक करत के । देखैक प्रति लगाव मुदा, नाटक करत के । रंगमंच त भ रहल छल । मुदा रंगमंच क नाम पर खानापूर्ति भ रहल छल । ऐहन माहौल मे रंगकर्मी प्रकाश बंधू क आगमन दरभंगा रंगमंच मे होइत अछि आ मृतप्राय थियेटर क आधुनिक जमाना क रंगमंचीय तकनीक सं आ नव सोच सं रंग परम्परा मे जान फूंकते छथि ।
 किछु दिन पहिले प्रकाश दरभंगा क प्रोफ़ेसर कालोनी क मैथिली साहित्य परिषद के आँगन मे इन्टीमेट थियेटर डिजाइन केलनि जकरा मार्डन भाषा मे बाक्स थियेटर कहल जाइत अछि से बनाकए बादशाहत क खात्मा आ कर्फ्यू नाटक क मंचन केलनि । कपडा सं घेरि कए स्टेजनुमा मंच बनाओल गेल । जमीन पर दरी बिछोल गेल । दर्शक एलाह आ अंत तक देखबाक लेल बैसल रहलाह । एही नाटक क मंचन सं परिषद क लोग बहुत खुश छथि, किएक त परिषद क पूर्व अध्यक्ष गणपति मिश्र जे आब ई दुनिया मे नहीं छथि हुनकर इच्छा रहनि जे परिषद क आँगन मे नाटकक मंचन होय । एहि शहरक ल कए प्रकाश बंधू क योजना अछि जे ओ एहि शहर मे एक टा आडिटोरियम बनाओत, जाहीं सं ककरो नाटक करेबा वा करबा मे असुविधा नै होय ।
 नई दिल्ली मे पढाई काल मे पैघ भैयारी रंगकर्मी दीपक बंधू क सलाह पर थियेटर सं हिनका रिश्ता बनल । फेर दिल्ली मे थियेटर यूनिट क स्थापना केलाह आ नाटक स अटूट रिश्ता बनी गेलनि । 2001 में हिनकर पिता श्री बी आर पी बंधू (सांग ड्रामा डिवीजन क सहायक निदेशक ) जी नौकरी क सिलसिला मे दरभंगा एलाह त अपन पिता क संगे प्रकाश सेहो दरभंगा एलनि । एही ठाम युवा सबकए एकजुट कए थियेटर यूनिट नाट्य दल बनेलौनी आ शिथिल भ गेल रंगमंच कए गति प्रदान केलनि । आय बिहार क राजधानी पटना होय या देश क राजधनी दिल्ली होय गैर व्यवसायी नाट्य संस्थान क लेल महंग आ पैघ नाटक बिना कुनो सरकारी अनुदानक संभव नै अछि । ओही ठाम प्रकाश बंधू क टीम बिना कुनो सरकारी अनुदानक साल भरि अलग-अलग प्रस्तुति करैत रहैत अछि । मोतिहारी क रहनिहार प्रकाश कहैत छथि जे दरभंगा मे दर्शक क कुनू कमी नै, हम जखन कुनो नाटक करैत छी त दर्शक क नीक रिस्पांस भेटैत अछि । एही ठाम कमी छै त एकटा नीक आडिटोरियम क जाहि स दर्शक कए तकनीकी रूप से बेहतरीन नाटक देखबा क अवसर भेटि सकय । आठवाँ सर्ग ,बिछु ,मरनोप्रान्त ,अंधा युग ,मैथिली नाटक अभिनव् जयदेव विद्यापति आदि नाटक निर्देशित केनिहार प्रकाश एहि शहर मे रंग परम्परा क माहौल बनेने अछि । चाहे ओ नाट्य कार्यशाला होए या नुक्कड़ नाटक क प्रस्तुति...प्रकाश दरभंगा रंगमंच क उम्मीद बनि चुकल छथि ।
 प्रकाश हिन्दी नाटक करै छथि आ मैथिली नाटकक संदर्भ म कहय छथि जे एकटा नाटक केने रही अभिनव जयदेव विद्यापति तकर बहुत नीक रिस्पांस रहै, आब एकटा आओर मैथिली नाटक क मंचन लेल सोची रहल छी । 